เมืองไทยประกันชีวิตพร้อมบุกอาเซียน
เมืองไทยประกันชีวิตยกชั้นบุกอาเซียนประเดิมกัมพูชาต้นปีหน้า
18 ธ.ค. 2558

เมืองไทยประกันชีวิตยกชั้นบุกอาเซียนประเดิมกัมพูชาต้นปีหน้า 
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต เปิดเผยว่า ขณะนี้บริษัทมีความพร้อมที่จะยกระดับเป็นบริษัทประกันชีวิตระดับภูมิภาค หรือ Regional Life Insurance Company เพื่อรับการเปิดเออีซี โดยในต้นปี 2559 บริษัท Sovannaphum Life Assurance PLC ที่ร่วมทุนระหว่างบริษัทถือหุ้น 49% และบริษัท Canadia Investment Holding PLC ถือหุ้น 51% จะเริ่มให้บริการธุรกิจประกันชีวิตในประเทศกัมพูชาอย่างเป็นทางการ 
ทั้งนี้ บริษัทร่วมทุนดังกล่าวมีทุนจดทะเบียน 7 ล้านเหรียญสหรัฐ และอยู่ระหว่างยื่นขอรับใบอนุญาตจากกัมพูชา โดยตลาดกัมพูชาถือว่ามีศักยภาพสูง มีประชากร 15 ล้านคน มีบริษัทประกันภัยอยู่ 11 แห่ง แบ่งเป็น บริษัทประกันชีวิต 3 แห่ง บริษัทประกันวินาศภัย 6 แห่ง และบริษัทประกันชีวิตและประกันวินาศภัย 2 แห่ง
นอกจากนี้ ช่วงเดือน ส.ค.ที่ผ่านมา บริษัทยังร่วมมือเป็นพันธมิตรธุรกิจประกันชีวิตกับ Ageas จากประเทศเบลเยียม โดยได้ร่วมลงนามข้อตกลงกับ Military Commercial Joint Stock Bank หรือ Military Bank เพื่อจัดตั้งบริษัทประกันชีวิตร่วมทุนในประเทศเวียดนาม ภายใต้ชื่อ MB Ageas Life ซึ่งมีข้อตกลงว่า Military Bank จะทำธุรกิจนำเสนอประกันชีวิตผ่านช่องทางธนาคาร สัญญา 15 ปี 
นายสาระ กล่าวว่า รูปแบบการทำธุรกิจประกันชีวิตกัมพูชาและเวียดนามก็คงคล้ายกับไทย ที่ต้องมีช่องทางขายที่หลากหลายและมีแบบประกันที่ตรงกับความต้องการของลูกค้า โดยเฉพาะช่วงแรกจะเน้นขายผ่านช่องทางธนาคารและผ่านตัวแทนเป็นหลักก่อน รวมถึงศึกษาถึงช่องทางดิจิทัลที่กำลังมาแรงในปัจจุบันด้วย 
ด้านการลงทุนในประเทศลาว อินโดนีเซีย และฟิลิปปินส์นั้น อยู่ระหว่างศึกษารูปแบบการลงทุน โดยการเข้าไปลงทุนในประเทศใดต้องมองหลายมิติ โดยเฉพาะเรื่องของกฎเกณฑ์ ปัจจุบันมีหลายประเทศที่กฎหมายอนุญาตให้บริษัทจากต่างชาติเข้าไปลงทุนได้แล้ว ยังต้องมองหาโอกาสในทุกประเทศ ต้องดูความพร้อมของตลาดและรูปแบบที่จะเข้าไปลงทุนด้วย